Сухото преге е технология, при която не се използва мастило. За получаване на желания отпечатък се използва предварително подготвено клише. Сухото преге е два вида – изпъкнало и вдлъбнато. Изпъкналото преге най-често се използва за пресоване на хартии и картони, като при него се ползват два броя клишета – мъжко и женско или негатив и позитив. При вдлъбнатото преге се използва само едно клише, което се притиска към съответния материал само от горната страна. Като цяло, сухото преге наподобява като технология топлия (голд) печат, с тази разлика, че при него не се използва фолио. Сухото преге се нарича още релефен печат, поради изпъкналите, или съответно вдлъбнатите изображения, които се получават. Когато подготвяте файл за тази технология, трябва да имате предвид че преге печатът е механичен процес, който оказва влияние върху медията, така че ще окаже влияние и върху съответния дизайн. Когато в дизайна има текстова информация, се оставя повече място между буквите, отколкото оставяте обичайно. Ако разположите символите от текста твърде близо един до друг, те могат да се слеят и да се превърнат в един елемент, след като процесът на сухото преге приключи. От друга страна изпъкналото преге прави елементите от дизайна по-малки, което трябва да се вземе под внимание.